Document ID: 31991R3131

ΚΑΝΟΝΙΣΜΟΣ (ΕΟΚ) αριθ. 3131/91 ΤΟΥ ΣΥΜΒΟΥΛΙΟΥ της 21ης Οκτωβρίου 1991 που καθορίζει, για την περίοδο εμπορίας 1991/92, την αντιπροσωπευτική τιμή αγοράς και την τιμή κατωφλίου του ελαιολάδου, τα ποσά της ενίσχυσης στην κατανάλωση στην Ισπανία και την Πορτογαλία καθώς και τα ποσοστά του ποσού της ενίσχυσης στην κατανάλωση που πρέπει να λαμβάνονται υπόψη σύμφωνα με το άρθρο 11 παράγραφοι 5 και 6 του κανονισμού αριθ. 136/66/ΕΟΚ
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 89 παράγραφος 1 και το άρθρο 234 παράγραφος 2,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1720/91 (2), και ιδίως το άρθρο 4 παράγραφος 4 δεύτερο εδάφιο και το άρθρο 11 παράγραφος 6,
την πρόταση της Επιτροπής,
Εκτιμώντας:
ότι η αντιπροσωπευτική τιμή αγοράς πρέπει να καθορίζεται σύμφωνα με τα κριτήρια που προβλέπονται στο άρθρο 7 του κανονισμού αριθ. 136/66/ΕΟΚ-
ότι η τιμή κατωφλίου πρέπει να καθοριστεί κατά τρόπο ώστε η τιμή πώλησης του εισαγόμενου προϊόντος να είναι, στον τόπο διέλευσης από τα σύνορα που καθορίζεται κατ' εφαρμογή του άρθρου 9 του κανονισμού αριθ. 136/66/ΕΟΚ, στο επίπεδο της αντιπροσωπευτικής τιμής αγοράς, αφού ληφθεί υπόψη η επίπτωση των μέτρων που αναφέρονται στο άρθρο 11 παράγραφος 6 του εν λόγω κανονισμού-
ότι το άρθρο 2 του κανονισμού (ΕΟΚ) αριθ. 3416/90 του Συμβουλίου της 27ης Νοεμβρίου 1990 περί εισαγωγής κοινοτικής ενίσχυσης στην κατανάλωση ελαιολάδου στην Ισπανία και την Πορτογαλία (3), προβλέπει τα κριτήρια για την προσέγγιση του ποσού αυτής της ενίσχυσης προς το κοινοτικό επίπεδο- ότι η εφαρμογή των κριτηρίων αυτών συνεπάγεται τον καθορισμό των ποσών της ενίσχυσης στην κατανάλωση στην Ισπανία και την Πορτογαλία, κατά την περίοδο εμπορίας 1991/92, στα επίπεδα που αναφέρονται στο άρθρο 2 του παρόντος κανονισμού-
ότι, σύμφωνα με το άρθρο 11 παράγραφοι 5 και 6 του κανονισμού αριθ. 136/66/ΕΟΚ, ένα συγκεκριμένο ποσοστό του ποσού της ενίσχυσης στην κατανάλωση πρέπει να προορίζεται, κατά τη διάρκεια κάθε ελαιοκομικής περιόδου, για τη χρηματοδότηση των αναγνωρισμένων επαγγελματικών οργανώσεων που αναφέρονται στην παράγραφο 3 του εν λόγω άρθρου, αφενός, και για τη χρηματοδότηση δράσεων που αποβλέπουν στην προώθηση της κατανάλωσης ελαιολάδου στην Κοινότητα, αφετέρου- ότι θα πρέπει να καθοριστούν τα εν λόγω ποσοστά για την περίοδο εμπορίας 1991/92,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο εμπορίας 1991/92, η αντιπροσωπευτική τιμή αγοράς και η τιμή κατωφλίου του ελαιολάδου καθορίζεται ως εξής:
- αντιπροσωπευτική τιμή αγοράς: 197,28 Ecu ανά 100 χιλιόγραμμα,
- τιμή κατωφλίου: 194,20 Ecu ανά 100 χιλιόγραμμα.
Άρθρο 2
Για την περίοδο εμπορίας 1991/92, τα ποσά της ενίσχυσης στην κατανάλωση ελαιολάδου στην Ισπανία και την Πορτογαλία καθορίζονται ως εξής:
- για την Ισπανία: 45,67 Ecu ανά 100 χιλιόγραμμα,
- για την Πορτογαλία: 49,42 Ecu ανά 100 χιλιόγραμμα.
Άρθρο 3
1. Για την περίοδο εμπορίας 1991/92, το ποσοστό της ενίσχυσης στην κατανάλωση που αναφέρεται στο άρθρο 11 παράγραφος 5 του κανονισμού αριθ. 136/66/ΕΟΚ καθορίζεται σε 1,4 %.
2. Για την περίοδο εμπορίας 1991/92, το ποσοστό της ενίσχυσης στην κατανάλωση που διατίθεται για τις δράσεις οι οποίες αναφέρονται στο άρθρο 11 παράγραφος 6 του κανονισμού αριθ. 136/66/ΕΟΚ καθορίζεται σε 1 %.
Άρθρο 4
Ο παρών κανονισμός αρχίζει να ισχύει την 1η Νοεμβρίου 1991. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 21 Οκτωβρίου 1991.

Labels: 3
17
19
18